జీవీకే చేతికి రూ.16,000 కోట్ల ప్రాజెక్టు!
- సంస్థ ఖాతాలోకి నవీ ముంబయి విమానాశ్రయ పనులు
ముంబయి: జీవీకే సంస్థ ప్రతిష్టాత్మకమైన మరో ప్రాజెక్టును చేజిక్కించుకుంది. ముంబయిలో నిర్మించ తలపెట్టిన రెండో విమానాశ్రయ పనులను జీవీకే ఆధీనంలోని 'ముంబయి ఇంటర్‌నేషనల్‌ ఎయిర్‌పోర్ట్‌' (ఎంఐఏఎల్‌) సంస్థ చేజిక్కించుకుంది. నవీ ముంబయిలో చేపట్టనున్న ఈ ప్రాజెక్టు విలువ రూ.16,000 కోట్లు. ఈ పనులను చేజిక్కించుకొనేందుకు ప్రత్యర్థి సంస్థ జీఎంఆర్‌ ఇన్‌ఫ్రా నుంచి తీవ్ర పోటీని ఎందర్కొంది. తుది రౌండ్‌లో మెరుగైన రెవెన్యూ షేరింగ్‌ ఇచ్చేందుకు సంస్థ మొగ్గు చూపడంతో కొత్త ఎయిర్‌పోర్ట్‌ నిర్మాణ పనులు జీవీకే పరమైయ్యాయి. ఫైనాన్షియల్‌ బిడ్స్‌లో విమానాశ్రయం నుంచి వచ్చే రెవెన్యూలో దాదాపు 12.60 శాతం ఆదాయాన్ని 'సిటీ అండ్‌ ఇండిస్టియల్‌ డెవలప్‌మెంట్‌ కార్పొరేషన్‌'తో (సీఐడీసీవో) పంచుకొనేందుకు జీవీకే సిద్ధపడింది. ఈ పనుల కోసం పోటీపడిన మరో సంస్థ జీఎంఆర్‌ 10.44 శాతం రెవెన్యూ షేరింగ్‌కు మాత్రమే ముందుకు వచ్చినట్టు సమాచారం. దీంతో నవీ ముంబయి విమానాశ్రయం పనులు జీవీకేకు అప్పగించనున్నట్టుగా సీఐడీసీవో తెలిపింది. జీవీకే ఇప్పటికే ముంబయి, బెంగళూరు ఎయిర్‌పోర్టులను నిర్వహిస్తున్న సంగతి తెలిసిందే. ముంబయిలో ప్రస్తుతం ఉన్న విమానాశ్రయం చాలా ఇరుకుగా తయారవడంతో పాటు.. పలు ఇతర ఇబ్బందుల కారణంగా ముంబయి పరిసరాలలో మరో విమానాశ్రయాన్ని నిర్మించాలని సర్కారు 2007లో నిర్ణయించింది. ఈ ప్రతిపాదనకు పర్యావరణ పరంగా, భూసేకరణ విషయంలోనూ పలు ఆటంకాలు ఏర్పడిన నేపథ్యంలో ప్రాజెక్ట్‌ వాయిదాపడుతూ వచ్చింది. 'సిటీ అండ్‌ ఇండిస్టియల్‌ డెవలప్‌మెంట్‌ కార్పొరేషన్‌'తో (సీఐడీసీవో) సుదీర్ఘ ప్రయత్నాల తరవాత ఈ ప్రాజెక్టుకు ఇటీవల కొంత మార్గం సుగమమైంది. దాదాపు 2,867 ఎకరాల స్థలంలో దీనిని నిర్మించనున్నారు. 5,23,000 చ.అడుగుల విస్తీర్ణంలో టెర్మినల్‌ను ఏర్పాటు చేయనున్నారు. ఈ ప్రాజెక్టునకు అనుమతులు లభించడంలో దీర్ఘకాలం పట్టడంతో నవీ ముంబయి ఎయిర్‌పోర్ట్‌ పనులకు చాలా సంస్థలు ఆసక్తి చూపలేదు. అయితే సీఐడీసీవో బిడ్‌ నిబంధనలను మార్చడంతో తుదకు నాలుగు కంపెనీలు పోటీ పడ్డాయి.
మీ స్నేహితులకు రికమెండ్ చెయ్యండి